Papersnake/gushiwen huggingface dataset:
自警
晃逈（宋代）

清澄寂灭海，明净涅槃天。
到此方知乐，休躭浊睡眠。
寄吴德章签判
武衍（宋代）

莫转朱弦轸，知音世不悭。
吟情清似水，壮志屹於山。
自入乡关去，相思云树间。
春风吹五叶，早趁春英班。
幽谷种花洗山
欧阳修（宋代）

洗出峰峦看腊雪，栽成花木趁新年。
史君功行今将满，谁肯同来作地仙。
补落花诗九首 其九
王夫之（明代）

来何所见去何闻，侬自珊珊岂为君。南北东西谁国土，青黄赤白旧斯文。

静怜彩色惊朝日，远引閒情入晓云。掷与馀芳遮世眼，逐香劳尔嗅氤氲。
宿宇昭师房
释保暹（宋代）

与我难忘旧，多期宿此房。
眠云归未得，静夜话空长。
草际沈萤影，杉西露月光。
天明共无寐，南去水茫茫。
雨不成雪
方回（元代）

一雨疑当冷，旋为暖所胜。
南方难得雪，冬半尚无冰。
余菊香深酽，群蔬意似矜。
林疏石路细，遥见隔溪僧。
春情
张起（唐代）

画阁馀寒在，新年旧燕归。梅花犹带雪，未得试春衣。
句 其十二
欧阳修（宋代）

文章自古无凭据，唯愿朱衣一点头。
乐府杂曲。鼓吹曲辞。巫山高
卢照邻（唐代）

巫山望不极，望望下朝雰。莫辨啼猿树，徒看神女云。

惊涛乱水脉，骤雨暗峰文。沾裳即此地，况复远思君。
飞来寺胜景古迹 其十九 登绝巅
朱士赞（明代）

欲逞穷高志，跻攀最上头。千峰似忽小，一线水东流。
次韵龙仁夫种菊二首 其一
俞德邻（宋代）

忧来感人心，把菊行东篱。悠然南山句，忆此删后诗。

诗亡绝遗响，菊在馀幽姿。麟洲有达士，与菊心相期。

左揖隆中老，右揖绵上推。汎此忘忧物，聊以供吾私。

真乐未易识，胜事空自知。金风摵摵鸣，金英粲粲垂。

我欲从子醉，不羡高阳池。焉知义熙后，此会非今时。
演关雎诗十首 其五
弘历（清代）

佩玉之瑳，长袿婀娜。逝肯适我，独寐寤歌，云何其可。

澹兮如菊，温兮如玉。在彼空谷，独寐寤宿，乱我心曲。
慈圣皇太后寿日上御皇极殿受贺赐宴
欧大任（明代）

上寿慈闱侍玉銮，龙颜晓色御楼看。祝同嵩岳千官听，宴似瑶池万岁欢。

马乳入觞催举酹，虎盐登俎饫加餐。镐京此日臣何幸，既醉恩深欲报难。
小除夜潜舟出清溪
欧必元（明代）

扁舟乘夜出，恋恋水云间。雾涌天为海，江迷树作山。

年虽犬马长，心愧鹭鸥閒。不敢向人语，兹行何日还。
无题
佚名（唐代）

春水春池满，春时春草生。
春人饮春酒，春鸟哢春声。
君生我未生，我生君已老。
君恨我生迟，我恨君生早。
人归万里外，意在一杯中。
只虑前程远，开帆待好风。
自入长信宫，每对孤灯泣。
闺门镇不开，梦从何处入。
一别行千里，来时未有期。
月中三十日，无夜不相思。
卜算子·清晓听麻姑
黄右曹（宋代）

清晓听麻姑，来约西王母。共取蟠桃簇玉盘，来劝摩耶酒。王母问摩耶，此意还知否。只为曾生我佛来，更与千千寿。
江行阻风
黎廷瑞（宋代）

远涉仍多病，那堪正蕴隆。
黄沙吹白浪，赤日照青枫。
天地支颐内，江山散发中。
一凉端足快，莫恨打头风。
浪淘沙 春去
江淑则（清代）

病起诵吟肩。新绿连天。一双燕子语春烟，笑问东君归去否，补饯芳筵。

荷叶叠青钱。风景堪怜。离情忽被落花牵。满地残红留几点，魂断阑边。
圣人出
沈鍊（明代）

圣人出，应运期，黄河水清丹凤仪。五星连珠光聚奎，铁树璀璨花纷披。

五云扶日中天垂，山谷发祥金陆离。阴黍不待阳管吹，龙蛇夭矫熙盛时。

熙盛时，圣道昌，手育黎庶登泰康。仁声义闻八表扬，奸轨震叠潜消藏。

金石丝竹调文章。圣人出，礼乐兴，櫜弓矢陈六经。
具区明月与傅吴令九月望夜泛胥口作
张元凯（明代）

泽国花成县，高秋桂作丛。具区千万顷，皓月一孤蓬。

乍可留山简，仍堪迟庾公。渚光摇薄雾，波响逐回风。

世界虚无里，人生泡影中。圆时非有相，明处尽皆空。

云澹澄如练，星疏炯若瞳。峰真为缥缈，树已近冥濛。

禹迹应非远，秦馀俨在东。菰犹飘露白，枫欲候霜红。

不暗心疑曙，无边目岂穷。山阴今夜似，彭泽几人同。

郢唱全飞雪，雄谈半走虹。商家欣有说，吴下惜无蒙。

岂是悲笼鸟，俱为羡远鸿。萍浮犹聚散，金石此情衷。
西江月 其八
夏元鼎（宋代）

达磨西来说道，十年面壁安丹。争知水火不交煎。

因果谩成罗汉。

仰箭射空力尽，依然坠地何言。虚空拶破强参禅。

肯把金丹烧炼。
登邠州城楼
文同（宋代）

试此望摇落，秋襟成惘然。
客怀伤薄莫，节物感穷边。
断烧侵高垒，微阳入晚川。
年来旧山意，常与雁翩翩。
赤眼禅师画像赞
释德洪（宋代）

森森禅林，公特秀出。轻世急道，不可跂及。遗风至今，秋霜烈日。

我初瞻像，再拜稽首。一室严冷，如虎方吼。嗟余寡助，乃生公后。

忍视大法，陵夷末运。奴婢小人，利欲迫窘。冀公一吒，脑破胆陨。

呜呼公乎，再见无由。冗攘方炽，何时云休。愿起公死，从之以游。
至广教因寻古石盆对
梅尧臣（宋代）

古寺近田家，山寻石盆差。
化虫悬缢女，啼鸌响缫车。
僧坐树间石，马行溪畔沙。
野香无处辨，归路傍城斜。
安德山池宴集
李百药（唐代）

朝宰论思暇，高宴临方塘。
云飞凤台管，风动令君香。
细草开金凤，流霞泛羽觞。
虹桥分水态，镜石引菱光。
上才同振藻，小技谬连章。
怀音自兰室，徐步返山庄。
失题
刘植（宋代）

此是夕郎宅，曾经左纬吟。
数联渔父曲，万顷碧波心。
月上白苹渚，秋生古树阴。
当年濯缨处，清彻到如今。
荣枯
丁鹤年（元代）

春意方酣红杏蕊，秋声又战碧梧枝。野人不识春官历，坐阅荣枯纪岁时。
冷水铺
金志章（清代）

秋江渌净不可唾，远近碧玉相因依。白鸥傍桨自双浴，黄蝶逆因还倒飞。

人家尽向翠微住，舟楫适从湘口归。仙山十里总图画，叹乃一声烟景稀。
答子章弟
黄衷（明代）

纵迹初逢墨妙堂，残碑曾识旧文章。湖光亦似投书浦，诗格何如奉礼郎。

广院槐芬蝉语寂，满江秋色鹤程长。谁能更学东方朔，折桂门前奉一囊。
朝议胡公挽词二首 其二
孙觌（宋代）

巨室荫华榱，惊闻一柱摧。辛勤三世种，寂寞万牛回。

犹抱莱衣泣，俄兴楚挽哀。功名付难弟，荣路正崔嵬。
再寄子由
孔平仲（宋代）

湓城趋高安，相望若邻屋。思君肠九回，终夕转车毂。

一从江上肠，再见腊与伏。岧峣阻跻攀，疲曳愧蹑逐。

此心敢忘德，烱烱如寸烛。念昔见教勤，绸缪均骨肉。

及今无所成，长大惟食粟。读君黄楼赋，溢耳感丝竹。

蹈海始知深，秋水暂自足。斯文道中丧，吊古堪恸哭。

勃兴得公家，万物困陵触。声名载不朽，岂羡卿相禄。

琢雕穷乃工，未剥不为复。嗟予空有心，资性本碌碌。

佳篇屡寄酬，珍赐比金玉。隋珠照十乘，只报一鱼目。

反顾拙丹青，何由希画鹄。黄华强再奏，取笑阳春曲。
前日蒙留守相公玉汝延饮于中和新堂仍别设毡幄欲令羸老暂憩翌日小娃已传其说辄成小诗
文彦博（宋代）

新堂仍设旧青毡，欲使刘伶暂醉眠。何似奇章南涧上，别开一室待焦先。
秦始皇
汪绎（清代）

方丈瀛洲杳莫攀，金银宫阙涌烟鬟。桃源自是人间世，却遣童男问海山。
过王缙云为述鲁之近状
刘淳初（清代）

中原二子分飞后，不见沧溟跋浪开。阿大相逢初问讯，王郎落魄使心哀。

江山入蜀多奇气，风雨论交必隽才。请为楚狂尽卮酒，高歌西望故人来。
国用持前作至复用韵
沈周（明代）

坐深频涤唾壶痰，老态人前觉不堪。静观欲从僧去学，新闻还待客来谈。

云凉桐肄高寻墨，雨沃蕉苗长四三。今夕喜君申旧好，小窗灯影酒中含。
山行
方岳（宋代）

岁晚谁同涧谷槃，一牛呼犊野烟寒。
村如有雪荞花白，山未著烟桐叶丹。
是处丰登茅店酒，老夫閒散竹皮冠。
醉归更草郊居赋，传与诗人作画看。
满江红·潇洒星郎
赵磻老（宋代）

潇洒星郎，吹绿鬓、胜游霞举。秋又半，月磨云翳，籁传风语。太一青藜光对射，中流荡漾莲舟舞。戏人间、今夜水精宫，前无古。

吾家是，蓬山侣。歌舞袖，苹花渚。拟问津斜汉，乘槎南浦。谒帝通明今得便，素娥拍手心先许。笑画阑、三十六宫秋，花如土。
蓬莱游
高似孙（宋代）

绿连雾兮窈窕，翠生香兮轻浮。
花得道兮无妍。鸟涉仙兮何愁。
心太平兮太平，功如水兮先秋。
乔松来兮乐余，蓬莱乐兮堪游。
偈颂十九首
释绍昙（宋代）

十万同聚会，个个学无为。
此是选佛场，心空及第归。
游善权洞
蔡肇（宋代）

阴风漠漠护崔嵬，激涧修篁翠壑开。
何处人天尽回向，于今龙壑亦堪哀。
常星晓挂层台冷，陨石宵飞夏屋摧。
岩尸彭铿聊戏击，山中日月有奔雷。
相鲜金碧照崔嵬，殿阁园林迤逦开。
留恋白云禅客少，寂寥青嶂晓猿哀。
山川胜处天然巧，景壑穷时石也摧。
靖节远公如可作，不应莲社愧刘雷。
国史龙图侍郎宋次道挽辞五首
苏颂（宋代）

台阁三朝旧，丝纶载世承。
早年钦妙誉，末路愧同升。
论议无吾间，文章岂众能。
二经垂绝笔，天丧沈吴兴。
张元举惠江南李王帐中香
王灼（宋代）

西楼北苑春色浓，日日醉倒骈齿翁。
归来万事不整理，笑倚娥皇冰雪容。
叠笺共写霓裳谱，更作新声邀醉舞。
瑶光殿里帐拖红，一尺炉烟日亭午。
事去时移二百年，金陵空有旧山川。
此香那得到君手，妙诀无乃当时传。
惭君为我供愁绝，年来办得心如铁。
但能饮酒读离骚，竹枕藤床卧明月。
三月十五日华容湖尾看月出
范成大（宋代）

云销沣阳风，月生岳阳水。
谁推赤金盘，涌出白银地？
徘徊忽腾上，蹀蹀恐颠坠。
稍高轮渐安，飞彩到篷背。
晶晶浪皆舞，靥靥星欲避。
兜罗世界纲，普现无边际。
官居束户庭，有眼如幻翳。
向非行大荒，宁有此巨丽？
乘除较得失，漂泊非左计。
妻孥竞驩哗，渠亦知许事
题周泰浪迹图十二章 其十二 严江泛雪
姚燮（清代）

泷石砺冰齿，山龙抱烟睡。练宇变空白，刊落万林翠。

上滩绝飞变，下滩无钓船。危篷敞寒界，玉色浮四舷。

剪蜡围酒朋，狂歌激虚响。云阵忽向南，残月露微朗。
至城东作 其二
孔平仲（宋代）

出郭二十里，依山八九家。茅冈风卷烧，土井两推沙。

冻蝶依残菊，幽禽立卧槎。路边桃李木，犹发小春花。
严陵郡舍
陈允平（宋代）

花飞石上班，水落白云湾。
帘卷千重树，窗开四面山。
鼓声鱼市近，旗影讼庭闲。
满目皆吟思，残阳缥缈间。
谢中书施舍人宴集
喻良能（宋代）

紫微高义笃同年，邃宇开筵近腊寒。
绿蚁醅浓粘玉盏，紫驼峰美照金盘。
醺酣上颊生春意，文字清谈卜夜阑。
更辱盘餐馈黄发，顾惭珍报乏琅玕。
宫中曲
李商隐（唐代）

云母滤宫月，夜夜白于水。赚得羊车来，低扇遮黄子。

水精不觉羊，自刻鸳鸯翅。蚕缕茜香浓，正朝缠左臂。

巴笺两三幅，满写承恩字。欲得识青天，昨夜苍龙是。
题千山观
李曾伯（宋代）

玉笋环星拱，青螺带雾披。
山为天下胜，境占岭南奇。
援笔难穷者，凭阑尽有之。
不因身世累，筑室老於斯。
初入湖湘怀南州诸官
范成大（宋代）

今晨入湖南，甘土绛以紫。
厥壤既殊异，风气当称此。
回思始安城，旧籍赘楚尾。
实惟荆州隶，零陵之南鄙。
时雪度严关，物色号清美。
傥以土宜观，尚非清湘比。
何况引而南，焦茅数千里。
向我作牧时，客过不停轨。
憧憧走官下，既至辄咎悔。
书来无别语，但说瘴乡鬼。
我今幸北辕，又念众君子。
怀哉千金躯，博此五斗米。
作诗讽方来，南游可以已。
车轮尚无角，吾诗亦金柅。
满江红　春日雨中登楼作 水调歌头　　　春日病中
王慎中（明代）

春意撩人甚，强半病中过。当门五柳，应变嫩条成脩柯。

芳草微微如缕，黄鸟关关向巧，宁管老维摩。琴尊阶前织，睨睍枕边歌。

眠挟册，吟拥被，懒入魔。经旬匝月，发乱废栉若逢科。

折简邻家难致，投刺填门不答，坐此召讥诃。不信先生病，其柰世人何。
朝议胡公挽词二首 其一
孙觌（宋代）

魁垒万夫雄，堂堂望一宗。名联千佛土，籍著九围重。

月旦推三凤，风流属二龙。哀哉埋玉树，一坞閟金钟。
谢仙游许宰伯诩立续题名记招饮二首记乃崇清
王迈（宋代）

忆昔琴堂宴士时，至今人诵壮行诗。
政缘勇气填然跃。遂窃科名副所期。
乡橐摛词光吐凤，邦侯瑑美稳蟋螭。
乞留片石棠阴下，要写春风德政碑。
金陵府舍重建金山亭二首
苏颂（宋代）

故时台榭对池心，空有名传拟穴金。
鬋理茅茨修竹茂，经营轩槛绿杨深。
桥横断岸虹流彩，花满芳园鸟啭音。
盛府多欢频命席，每容疏外共窥临。
水龙吟·晓寒慵揭珠帘
王沂孙（宋代）

晓寒慵揭珠帘，牡丹院落花开未。玉栏干畔，柳丝一把，和风半倚。国色微酣，天香乍染，扶春不起。自真妃舞罢，谪仙赋後，繁华梦、如流水。池馆家家芳事。记当时、买栽无地。争如一朵，幽人独对，水边竹际。把酒花前，剩拚醉了，醒来还醉。怕洛中、春色匆匆，又入杜鹃声里。
闻师文过钱塘二首
陈造（宋代）

九堰三江外，欹帆侧柂频。
海鲜当日箸，雨鹊定随人。
椒酒须分岁，江梅巧借春。
团栾多乐事，未沬物华新。
武夷精舍十咏·渔艇
袁枢（宋代）

溪回山路断，月白沙汀冷。
有人掀短篷，击櫂歌声永。
闻之三叹息，涣然发深省。
归去万石滩，理我钓鱼艇。
戏作示内
晏几道（宋代）

生计唯兹椀，般擎岂惮劳。造虽从假合，成不自埏陶。

阮杓非同调，颜瓢庶共操。朝盛负余米，暮贮藉残糟。

幸免墦间乞，终甘泽畔逃。挑宜筇作杖，捧称葛为袍。

傥受桑间饷，何堪井上螬。绰然真自许，嘑尔未应饕。

世久轻原宪，人方逐子敖。愿君同此器，珍重到霜毛。
咏菊
汪藻（宋代）

依倚西风不自持，葳蕤羽葆杂金规。繁开不负朝阳色，独步非金昊帝私。

把酒可能追靖节，掇苗终欲慕天随。春红过尽聊经眼，赖有芬菲慰所思。
偈颂一百三十三首 其一二六
释居简（宋代）

仲夏初吉，有好消息。露柱灯笼，参学事毕。證据则任汝證据，鞭逼则任汝鞭逼。

当机觌面提，觌面当机疾。
次韵吕清父录参
苏泂（宋代）

雨脚如麻数日悬，家贫上漏复旁穿。天工却与人争气，赐得青苔百万钱。
秋房夜
白居易（唐代）

云露青天月漏光，中庭立久却归房。

水窗席冷未能卧，挑尽残灯秋夜长。
蓟丘览古赠卢居士藏用之四 燕太子
陈子昂（唐代）

秦王日无道。
太子怨亦深。
一闻田光义。
匕首赠千金。
其事虽不立。
千载为伤心。
代赠
李商隐（唐代）

杨柳路尽处，芙蓉湖上头。虽同锦步障，独映钿箜篌。

鸳鸯可羡头俱白，飞去飞来烟雨秋。
玉交校 题桃花画扇，璞斋为陶子缜学使制
邓瑜（清代）

龙翁笔。等闲染就香君血。香君血。美人名士，而今难得。

春来花血东风惜。秋来扇奈西风急。西风急。年年常好，瑶池标格。
次韵重令升四咏·玉泉
朱翌（宋代）

至宝何年伏九渊，飞空散作玉声琤。
那知夜半腾朝采，会见长虹属太清。
贻王百谷
王世贞（明代）

王郎风调好谁伦，手裂军繻再入秦。雅有暮云横碣石，绝怜春色散平津。

弦中白雪寒相语，镜里清霜晓自新。我欲东归君且住，岂无能诵子虚人。
代寿某帅二首
陈宗远（宋代）

勋业从来简帝聪，东溟还复奏肤公。
庭前修竹添新绿，洞里蟠桃依旧红。
野渡横舟人未老，大川作楫路将通。
愿观整顿乾坤手，不负当年射六蓬。
出永通门经李氏庄
许浑（唐代）

飞轩危槛百花堂，朝宴歌钟暮已荒。中散狱成琴自怨，

步兵厨废酒犹香。风池宿鸟喧朱阁，雨砌秋萤拂画梁。

力保山河家又庆，只应中令敌汾阳。
陪游凤凰台献诗
宋齐丘（宋代）

嵯峨压洪泉，岝峉撑碧落。宜哉秦始皇，不驱亦不凿。

上有布政台，八顾背城郭。山蹙龙虎健，水黑螭蜃作。

白虹欲吞人，赤骥相煿zh.画栋泥金碧，石路盘墝埆。

倒挂哭月猿，危立思天鹤。凿池养蛟龙，栽桐栖鸑鷟.

梁间燕教雏，石罅蛇悬壳。养花如养贤，去草如去恶。

日晚严城鼓，风来萧寺铎。扫地驱尘埃，剪蒿除鸟雀。

金桃带叶摘，绿李和衣嚼。贞竹无盛衰，媚柳先摇落。

尘飞景阳井，草合临春阁。芙蓉如佳人，回首似调谑。

当轩有直道，无人肯驻脚。夜半鼠窸窣，天阴鬼敲啄。

松孤不易立，石丑难安著。自怜啄木鸟，去蠹终不错。

晚风吹梧桐，树头鸣嚗嚗。峨峨江令石，青苔何淡薄。

不话兴亡事，举首思眇邈。吁哉未到此，褊劣同尺蠖。

笼鹤羡凫毛，猛虎爱蜗角。一日贤太守，与我观橐籥.

往往独自语，天帝相唯诺。风云偶不来，寰宇销一略。

我欲烹长鲸，四海为鼎镬。我欲取大鹏，天地为矰缴。

安得生羽翰，雄飞上寥廓。
童丱须知 其八
史浩（宋代）

蜡屐平生能几两，衣裘粗足莫贪多。愚哉富室千箱积，回禄穿窬汝奈何。
送徐兄访陈宰
叶茵（宋代）

投老持竿柳外村，尺书久不抵修门。
料应下榻从容日，自说通家好子孙。
萧芳桂挽诗四首 其二
李昌祺（明代）

卜宅泸江曲，逢迎意最真。竹轩观奕倦，花屿放舟频。

莫究平生志，先捐未老身。最怜黄壤魄，长梦绿窗人。
偈颂一百三十三首 其八十五
释居简（宋代）

独钓海山秋，纶竿五十牛。叮咛螺与蚌，莫傍钓鳌钩。
入奏行美圣政而重民急也
王恽（元代）

君不见燕南饥民行且泣，膏泽屯来三百日。蚕沙齧尽木皮空，剉末草根充糗食。

追胥星火县帖严，官不汝怜需税石。人生乡土孰不恋，一殍迫临那得惜。

扶羸载瘠总南逋，鹘面鸟形犹努力。比之坐毙不相保，趁熟庶几延旦夕。

刑司府解两虚文，道路无言空叹息。吾皇德并唐虞圣，轸虑斯民期日靖。

传闻一介或可相，不问草茅分政柄。因思治道责有归，未洽鸿熙臣下病。

才丰禄秩即患失，又以材疏难仰称。蹲而不去噤无声，老凤饥乌同一證。

西台入奏沃渊衷，蹴踏群疑开善政。尽蠲秋赋出御女，百色支供皆省并。

若稽黄屋帝尧心，一语乂安无不听。万方欢喜声一概，远过汉家宽大令。

三钱斗米说开元，二税户除闻大定。限田固是平世法，未免区区与民竞。

况今江淮岁入数不赀，经画有方财恐剩。人和天地气自舒，一雨行随明诏应。

老癃扶杖愿少留，又赖鸿恩拯县罄。两河千里麦青青，预贺有年天子庆。
湘筠辞
胡翰（明代）

湘之山兮西迤，湘之水兮东骛。
何箘皦兮孔多，望不极兮湘之浦。
帝子去兮云中，俾夫人兮延伫。
曾莫树兮椒兰，又莫揽兮蘅杜。
载雨兮载阴，滔滔乎谁与度？将以遗予兮琅玕，抱幽贞兮
永固。
试问阶前菊五首 其二
胡俨（明代）

试问阶前菊，何能独傲霜。不随春竞秀，直到晚腾芳。

采采衣襟润，盈盈金玉相。病来长废酒，对尔兴难忘。
憩慈云寺
吴芾（宋代）

幽人不见许玄度，千载徒存旧梵宫。
水竹回环犹可爱，徘徊山下想遗风。
题戴武库山水图歌
刘溥（明代）

长笑司马迁，足迹半天下。
天下区区只九州，何乃中涂便回驾。
区仑拔地撑九天，地脉四走瓜蔓延。
星分棋布耸乔岳，千里万里相钩连。
元气胚浑异南北，荒服之外何茫然。
天山冷断黑楼雪，海国瘴隔苍梧烟。
大江西来汇百川，黄河触裂蛟龙渊。
长风吹涛卷高雾，扶桑咫尺眉睫边。
周王八骏不足贵，蹀躞弄影瑶池前。
何不驾飚轮，望八极，手握斗柄云中旋。
仙人骖紫鸾，一去不复返。
浩荡千古怀，尧舜事已远。
不如高卧读书楼，采芳摘秀春复秋。
六经为山道为海，稷禼伊傅期同游。
手掖疲癃登寿域，熙熙皞皞无时休。
况君少年饱经济，直上天门朝冕旒。
昔人文势君可敌，昔人事业君须惜。
吐我胸中五色奇，醉倚秋云写寒碧。
辞史侍郎
吴惟信（宋代）

事到依人易策勋，合归收拾北山云。春风入手非闲用，种得梅花却寄君。
射虎行赠张生
艾性夫（元代）

深村落日啼寒乌，中有十数黄於菟。
饱吞猘狗未足醉，时失行客惊相呼。
苍髯老翁百夫勇，蹶张强弩金仆姑。
潜机夜半发乘矢，黄髯白额歼其渠。
寝皮食肉争赏快，入穴取子无留余。
呜呼山中猛虎今已无，人间苛虎谁驱除。
老翁负弩先辟易，此虎咆哮角而翼。
肩舆历湖桑堰东西过陈湾至陈让堰小市抵暮乃
陆游（宋代）

堤远沙平草色匀，新晴喜得自由身。
芋羹豆饭家家乐，桑眼榆条物物春。
野店茶香迎倦客，市街犬熟傍行人。
墙头妇女更相语，认到先生折角巾。
嵩山望幸
王邕（唐代）

峻极位何崇，方知造化功。降灵逢圣主，望幸表维嵩。

隐映连青壁，嵯峨向碧空。象车因叶瑞，龙驾愿升中。

万岁声长在，千岩气转雄。东都歌盛事，西笑伫皇风。
题邹一桂写生卷九首 其二 绣毬
弘历（清代）

绣出金针韶景妍，玲珑一线若为穿。试参舍利抛呈后，香色荣枯总寂禅。
答毛汝厉侍御
郑善夫（明代）

仲夏夜向短，忽忽不得寐。所思眇天未，鸿雁冉而至。

佳人隔湘波，遗我云锦字。开缄珠贝光，亹亹见深意。

绸缪梅剑言，噫譩胶漆地。时危先金甲，儒服久沦弊。

感子情义重，难以笔舌记。念昔在京师，邂逅意交质。

文章讵足传，偏爱无妒忌。逢人说项斯，益见君子谊。

我生岂土木，啧啧赏风味。顷来趣南方，骢马金络辔。

侁侁表干臣，赫赫天子使。始识豸绣衣，已褫魑魅气。

如何驾鼓车，乃用此骐骥。所幸日亲炙，慰我色憔悴。

公门数十寻，不见所深邃。俯心下微贱，此辈一腾沸。

平生诗百篇，缮写入箧笥。自愧交游间，何敢复当是。

鄙夫昧逢迎，动辄得詈戾。遽意遁樵渔，横逆莽复炽。

非子善解排，何以控轩轾。凝情外形骸，奋舌略荣利。

岂无英乂者，与我独投契。朱炎射北林，樯乌荡离思。

恻恻芋原屺，悠悠岊江涘。楼船忽复解，我马何当系。

江山一搔首，天地双挥泪。君才万夫敌，伟矣瑚琏器。

富贵何可言，勋名会多事。九域悲风尘，三垂更烽燧。

疏瓜莫华滋，短狐暗窥伺。先帝在天灵，仗尔济颠踬。

桓桓裴晋公，彪炳于史氏。王通虽铲采，恋阙心尚閟。

太平十二策，寂寥昔曾试。持危良独难，避色信所致。

古今贤达士，用舍各行志。赠子猛虎篇，高歌发欲竖。
知幸吟
邵雍（宋代）

鸡职在司晨，犬职在守御。
二者皆有功，一归于报主。
我饥亦享食，我寒亦受衣。
如何无纤毫，功德补于时。
赠弹琴李处士
李山甫（唐代）

情知此事少知音，自是先生枉用心。世上几时曾好古，

人前何必更沾襟。致身不似笙竽巧，悦耳宁如郑卫淫。

三尺焦桐七条线，子期师旷两沈沈。
孟浩然故居
李廌（宋代）

旰食羹不糁，肺腑穷雕鑴。
襄阳妙人物，我独怜浩然。
禁中拜天妙，布衣可逢年。
一言类觖望，明主乃弃捐。
凄凉鹿门道，旧隐空云烟。
汉水不世情，犹有槎头鳊。
送端言
范成大（宋代）

东君留恋一分春，蜂蝶阑珊燕子新。
桃李无情空绿径，市桥杨柳送行人。
偈颂一百零四首
释绍昙（宋代）

地上翻瓢，眉间挂剑。
古道虽微，恶声难掩。
穷则通，通则变。
倒跨杨岐三脚驴，踏破山前祖父田园，
一片两片，四五六七片。
千丈悬崖弄险巘，草鞋修整已多时。
秋风偿尽皮毛债，散步闲云快活戏。
用虞提刑
洪咨夔（宋代）

有美人兮古锦官，落花芳草几凭栏。纷纷世故肱三折，忽忽年凭指一弹。

诗到考槃须熟讲，易于未济莫轻看。门前尺雪青灯夜，尚欲从公扣两端。
安溪山前寻桂得之
张镃（宋代）

心期经岁只秋芳，况有溪山近好凉。
天宇荡开暄浊意，岩花催就泬寥香。
招寻拟把深枝折，爱护休令背蕊伤。
三五冰轮行散影，仙凡同异要平章。
浯溪中兴颂
易祓（宋代）

湘江东西直浯溪，上有十丈中举碑。
谁鉴丰碑镇山曲，溪边美人美如玉，
想当歌颂大业时，胸蟠星斗光陆离。
蚕须虿尾更清劲，凛凛襟怀冰雪莹。
水部之文鲁公书，两翁寥寥千载馀。
后来更有黄太史，健笔题诗起翁死。
一派溪流彻底清，溪边镜石坚而明。
我思古人不事见，水石犹作琼瑰声。
朅来名山访遗迹，烟雨凄迷山路湿。
野叟蒙头看打碑，君其问诸水边石。
秋夜对月因怀往岁华阳百泉送理山之荆州至殊
周诗（明代）

心断青天月，悠然忆去秋。
梵宫湖上景，良夜故人游。
桑柘通依水，星河半在舟。
欢娱回首处，荏苒易生愁。
简章叔缜
李洪（宋代）

海昌一别十三秋，僚旧相逢雪满头。
公负才能犹掌庾，我须疏散尚监州。
樽前强健应须喜，身外无名勿用忧。
昔日长官今绣斧，吹嘘应念蒯为缑。
宫词十首
张枢（元代）

灿锦堂西过夕阳，水风吹起芰荷香。
内监催扫池边地，准备官家纳晚凉。
再次韵二首
陈造（宋代）

问舟初立柳汀沙，云日昇空渌影斜。
诗橐耻随金埒客，蔬肠未厌玉川茶。
青湖波外方游女，翠幄丛间亦晚花。
小待春归箫鼓静，还容补被款禅家。
再次韵二首其二，尘中谁定免营营，
鹭渚鸥沙且旧盟。夙世林逋漫千首，
逢人圆泽悟三生。扣门喜共僧窗饭，
斲句犹能镜样清。身世已抛春梦外，
更於文字措讥评。
秋宿临江驿
杜荀鹤（唐代）

南来北去二三年，年去年来两鬓斑。举世尽从愁里老，

谁人肯向死前闲。渔舟火影寒归浦，驿路铃声夜过山。

身事未成归未得，听猿鞭马入长关。
湛处士枸杞架歌
皎然（唐代）

天生灵草生灵地，误生人间人不贵。独君井上有一根，始觉人间众芳草。

拖线垂丝宜曙看，裴回满架何珊珊。春风亦解爱此物，袅袅时来傍香实。

湿云缀叶摆不去，翠羽衔花惊畏失。肯羡孤松不凋色，皇天正气肃不得。

我独全生异此辈，顺时荣落不相背。孤松自被斧斤伤，独我柔枝保无害。

黄油酒囊石棋局，吾羡湛生心出俗。撷芳生影风洒怀，其致翛然此中足。
编罗洋诗目录因题其后
张九思（元代）

南国有佳人，幼乃好奇服。明月缀古冠，耿如媚幽独。

清冷沁雪香，充润肥雨福。咳唾落九天，锦云新万族。

欢吹寒谷温，惨澹杲日伏。群儿撼蚍蜉，大音回敔柷。

喧啾榆枋鴳，刺戾长沙鵩。古欢遂已驰，此意予杼柚。

茫茫向千载，草阜兴歌哭。何当驹影还，寿之岳与渎。
冬至前简陈正已李季允
项安世（宋代）

节物吹葭近，乡闾送篚频。
驩虞倾一市，憔悴独三人。
驿破风搜屋，船低月暗津。
吾亲于越外，日夜鬓毛新。
金缕曲（奇番总管周耐轩生日）
刘辰翁（宋代）

春入番江雨。满湖山、莺啼燕语，前歌后舞。闻道行骢行且止，却听谯楼更鼓。正未卜、阴晴同否。老子胸中高小范，这精神、堪更开封府。新治足，旧民苦。

扁舟浩荡乘风去。看莱衣、思贤堂上，寿觞朝举。六十二三前度者，敢望香山老傅。又过了、午年端午。采采菖蒲三三节，寄我公、矫矫扶天路。重归衮，到相圃。
胡笳十八拍 第十六拍
李纲（宋代）

雨声飕飕催早寒，岁暮穷阴耿未已。燕山雪花大如席，寒刮肌未北风利。

群胡归来血洗箭，阵前部曲终日死。漫漫胡天叫不闻，日夜更望官军至。
次韵和参政陈给事寒食杜门感怀
晏殊（宋代）

谢堂新句入清歌，雨箔风帘有燕过。
未免芳辰叹心赏，始知犹患陆才多。
请佛阁晚望，雪山数十峰如烂银，晁耀暑光中
范成大（宋代）

垒块苍然是九州，大千起灭更悠悠。
雪兴正照天西角，日影长浮雨上头。
峰顶何曾知六月，尘间想已别三秋。
佛毫似欲留人住，横野金桥晚未收。
赵坟
刘黻（宋代）

客愁同路入，行不尽青松。
水去成双瀑，山来竖一峰。
土坟存旧垒，木主上新封。
勿谓寻龙贵，苍姬积在农。
次韵庆云衲二首 其二
顾盟（元代）

东来孤鹤下林梢，破屋萧条不剪茅。洗玉池头云气合，翻经台上树阴交。

閒心讵遣神为马，避世方惭祝代庖。忽寄新诗到玄圃，清歌须藉玉壶敲。
桂岫晴岚
古文集（明代）

日出三竿瘴雾消，岚光掩映桂香飘。山中自有巢由辈，心隐清高不弃瓢。
送高员外赴淄青使幕
韩翃（唐代）

远水流春色，回风送落晖。人趋双节近，马递百花归。

山驿尝官酒，关城度客衣。从来赤管笔，提向幕中稀。
又诗一首
马湘（唐代）

昔日曾随魏伯阳，无端醉卧紫金床。

东君谓我多情赖，罚向人间作酒狂。
荆州怀古 其二
赵本扬（清代）

倚剑来登王粲楼，楚天寥落望中收。江声近挟黄陵雨，山色遥分白帝秋。

寂寞风尘羞枥马，艰难身世付沙鸥。剧怜万古繁华地，剩有长江水自流。
沿涧观流
韩淲（宋代）

积潦奔湍响涧阴，风回隐隐更沉沉。如今又识临流乐，未信濠梁有是心。
杂曲歌辞·少年子
李百药（唐代）

少年飞翠盖，上路动金镳。
始酌文君酒，新吹弄玉箫。
少年不欢乐，何以尽芳朝。
千金笑里面，一搦抱中腰。
挂冠岂惮宿，迎拜不胜娇。
寄语少年子，无辞归路遥。
颂古五十五首
释绍昙（宋代）

剪酥蹙锦上林花，晓怯春寒不放开。
蓦听一声挝羯鼓，檀心远送异香来。
四明山中十绝·韩采岩
戴表元（宋代）

洞深烟树碧氤氲，只采灵苗不采薪。
闻着踪由多懒说，相逢莫有姓韩人。
和杨公济钱塘西湖百题 其八十九 夏凉泉
郭祥正（宋代）

六月想冰雪，此泉清且深。相如方病渴，植杖故来寻。
孙楚酒楼歌
欧大任（明代）

五山不可到，十岳竟未游。清狂谁如二子者，崎嵚历落毋所求。

不从朝歌理尚平之杖笠，却来金陵寻孙楚之酒楼。

我闻英绚之姿是孙楚，谁容漱石而枕流。征西司马官不薄，扶风记室交未酬。

典午山河日分割，酒楼人已名荒丘。山东才子爱明月，裹巾更著紫绮裘。

石头城下沽美酒，吴姬扶醉秦女讴。澄江净练望吴越，此事便足三千秋。

只今王郎张郎亦词伯，访古好奇挟图册。城西鼓擢女儿湖，醉觅子荆旧榛棘。

玉斝空歌零雨篇，绣衣不见迎船客。噫吁嚱，百尺之楼何处无，君其问之李太白。
题东寺柱
黄庶（宋代）

竹风松月牢于锁，关闭人心物外情。
燕雀闻经俱已惯，归来不怕读书声。
怜猫示内
陈著（宋代）

黑花一衔蝉，畜之今几年。
捕攫奔走捷，巧黠乃其天。
一脔亦割啗，分与眠席眠。
迩来主人出，出久厨无烟。
罄室鼠辈少，时得聊自延。
不就邻妇呼，宁饥肯垂涎。
夜寒身无栖，灶窟恬余暄。
灰染突尘涴，毛色非旧鲜。
主人来归初，绕室如诉冤。
旁人固不解，主人当知怜。
云何云可恶，恶彼身挛拳。
依随行坐閒，呵叱加笞鞭。
不念昔可爱，惟恶今非前。
本来是一物，色改爱遂迁。
吁嗟乎猫乎，岂独于猫然。
人于夫妇閒，情义亦罕全。
花颜少年时，儇倚心相缠。
皤皤白发垂，相丑亦相妍。
吁嗟乎人乎，有耳听我言。
人生七十稀，能得几时安。
毋以私自贼，同室操戈鋋。
举案与齐眉，当如孟光贤。
糟糠不下堂，当与宋弘肩。
不然只自苦，于我何益焉。
我赋我妇读，一笑愿不愆。
题院壁
永瑛（明代）

自爱青山常住家，铜瓶閒煮壑源茶。春深白日岩扉静，坐看蛛丝罥落花。
接贤宾
陆求可（清代）

销魂桥上落花红。正春雨春风。踌蹰野立，沟水一任西东。

莺莺燕燕空旋绕，难留行客芳踪。但愿石尤平地起，暂时且共从容。

酒盈樽，人对面，听细语喁喁。
句 其一
张瑰（宋代）

洲围淮口江形狭，亭上石头月色多。
次王仲信食粥
李洪（宋代）

太白狂歌力士铛，未如食粥鲁公清。
从教过午饥肠转，政坐哦诗青眼横。
奇怪争观出月胁，诙谐犹足助言鲭。
卧听古寺华鲸吼，饭颗谁怜太瘦生。
离三节镇日色正盛顷间云起阳乌不见终日清凉
郭印（宋代）

忽讶云峰合，浑忘暑气侵。
垂天真有意，笼日岂无心。
行旅人人悦，空山处处阴。
更期头上黑，相送到溪林。
晚步清晖不见主人题竹间
陈文蔚（宋代）

饱食无馀事，逍的散步行。
清晖人不见，鸥鹭自相迎。
和子上第春雹
杨万里（宋代）

雹子何孤竹屋声，只於花事軏无情。
青春已在残红里，更著渠侬何似生。
思美诗十首 其三
宋应星（明代）

智过千人谓是英，超群岂入此中评。欲施雨露崇朝遍，但卷风云指顾清。

万卷淹通才鬼服，千言立就羽流惊。执鞭愿者追随往，渠在峨眉绝顶行。
禹柏
李曾伯（宋代）

星岳钟为一木奇，霜皮剥落类骈胝。
生从洚水初平日，阅尽青山无老时。
历阳十咏 其二 鸡笼山
贺铸（宋代）

楚姥昔奔迸，馀生脱沈沦。家禽不忍置，信谓妇人仁。

空笼欻变化，千载高嶙峋。可待历湖水，复生桑下尘。
句
何元（唐代）

一望白云千万断，筝声日暮出花林。门外夕阳寒映竹，洞中秋花暗连山。

钟声半夜香山雨，散入前林枫叶秋。寺临飞鸟青山远，径转幽萝白日长。

黄昏人到钟声里，云起龙池不见山。

客来惆怅僧禅后，月出松门满地霜。

朔风寒日笳声急，万里辽城一段云。

满山月色连溪下，林叶萧萧一夜霜。秦客访花惊出洞，庾公看月误登楼。
中秋得阴字
何其伟（明代）

日落霜飘万樾林，冰轮初拥破秋阴。蟾光彩散家家玉，桂影遥秋树树金。

升殿似探玄兔窟，观涛如在广陵浔。合欢休度孀娥曲，悲惹婵娟怨恨心。
过前中尉子斗先生旧第有感
李因笃（清代）

碧瓦堂还在，金闺籍已更。萋萋秋草合，惨惨暮霜明。

一老悲刘向，三闾吊屈平。城南寻别墅，转托旧坊名。
送令狐相公赴太原
白居易（唐代）

六纛双旌万铁衣，并汾旧路满光辉。青衫书记何年去，

红旆将军昨日归。诗作马蹄随笔走，猎酣鹰翅伴觥飞。

此都莫作多时计，再为苍生入紫微。
上林赋
司马相如（两汉）

亡是公听然而笑曰：“楚则失矣，而齐亦未为得也。夫使诸侯纳贡者，非为财币，所以述职也。封疆画界者，非为守御，所以禁淫也。今齐列为东藩，而外私肃慎，捐国逾限，越海而田，其于义固未可也。且二君之论，不务明君臣之义，正诸侯之礼，徒事争于游戏之乐，苑囿之大，欲以奢侈相胜，荒淫相越。此不可以扬名发誉，而适足以贬君自损也。且夫齐楚之事，又乌足道乎？君未睹夫巨丽也，独不闻天子之上林乎？

左苍梧，右西极；丹水更其南，紫渊径其北。终始灞浐，出入泾渭；酆镐潦潏，纡馀委蛇，经营乎其内。荡荡乎八川分流，相背而异态。东西南北，驰骛往来，出乎椒丘之阙，行乎洲淤之浦，经乎桂林之中，过乎泱漭之野。汩乎混流，顺阿而下，赴隘狭之口，触穹石，激堆埼，沸乎暴怒，汹涌澎湃。滭弗宓汩，逼侧泌瀄，横流逆折，转腾潎冽，滂濞沆溉。穹隆云桡，宛潬胶盭。逾波趋浥，涖涖下濑。批岩冲拥，奔扬滞沛。临坻注壑，瀺灂霣坠，沈沈隐隐，砰磅訇礚，潏潏淈淈，湁潗鼎沸。驰波跳沫，汩濦漂疾。悠远长怀，寂漻无声，肆乎永归。然后灏溔潢漾，安翔徐回，翯乎滈滈，东注太湖，衍溢陂池。

于是乎鲛龙赤螭，䱭䲛渐离，鰅鳙鳍鮀，禺禺魼鳎，揵鳍掉尾，振鳞奋翼，潜处乎深岩，鱼鳖讙声，万物众伙。明月珠子，的皪江靡。蜀石黄碝，水玉磊砢，磷磷烂烂，采色澔汗，藂积乎其中。鸿鹔鹄鸨，鴐鹅属玉，交精旋目，烦鹜庸渠，箴疵䴔卢，群浮乎其上，泛淫泛滥，随风澹淡，与波摇荡，奄薄水渚，唼喋菁藻，咀嚼菱藕。

于是乎崇山矗矗，巃嵷崔巍，深林巨木，崭岩㟥嵳，九嵕嶻嶭。南山峨峨，岩陁甗锜，摧崣崛崎。振溪通谷，蹇产沟渎，谽呀豁閕。阜陵别岛，崴磈葨廆，丘虚堀礨，隐辚郁垒，登降陁靡，陂池貏豸，沇溶淫鬻，散涣夷陆，亭皋千里，靡不被筑。揜以绿蕙，被以江蓠，糅以蘪芜，杂以留夷。布结缕，攒戾莎，揭车衡兰，槀本射干，茈姜蘘荷，葴持若荪，鲜支黄砾，蒋苎青薠，布濩闳泽，延曼太原。离靡广衍，应风披靡，吐芳扬烈，郁郁菲菲，众香发越，肸蚃布写，晻薆咇茀。

于是乎周览泛观，缜纷轧芴，芒芒恍忽。视之无端，察之无涯，日出东沼，入乎西陂。其南则隆冬生长，涌水跃波。其兽则㺎旄貘嫠，沈牛麈麋，赤首圜题，穷奇象犀。其北则盛夏含冻裂地，涉冰揭河。其兽则麒麟甪端，騊駼橐驼，蛩蛩驒騱，駃騠驴骡。

于是乎离宫别馆，弥山跨谷，高廊四注，重坐曲阁，华榱璧珰，辇道纚属，步櫩周流，长途中宿。夷嵕筑堂，累台增成，岩窔洞房，頫杳眇而无见，仰攀橑而扪天，奔星更于闺闼，宛虹扡于楯轩，青龙蚴蟉于东箱，象舆婉僤于西清，灵圄燕于闲馆，偓佺之伦，暴于南荣。醴泉涌于清室，通川过于中庭。盘石振崖，嵚岩倚倾。嵯峨磼礏，刻削峥嵘。玫瑰碧琳，珊瑚丛生，琘玉旁唐，玢豳文鳞，赤瑕驳荦，杂臿其间，晁采琬琰，和氏出焉。

于是乎卢橘夏熟，黄甘橙楱，枇杷橪柿，亭奈厚朴，梬枣杨梅，樱桃蒲陶，隐夫薁棣，荅遝离支，罗乎后宫，列乎北园。貤丘陵，下平原，扬翠叶，扤紫茎，发红华，垂朱荣，煌煌扈扈，照曜钜野。沙棠栎槠，华枫枰栌，留落胥邪，仁频并闾，欃檀木兰，豫章女贞，长千仞，大连抱，夸条直畅，实叶葰楙，攒立丛倚，连卷欐佹，崔错癹骫，坑衡閜砢，垂条扶疏，落英幡纚，纷溶箾蔘，猗狔从风，藰莅卉歙，盖象金石之声，管籥之音。偨池茈虒，旋还乎后宫，杂袭累辑，被山缘谷，循阪下隰，视之无端，究之无穷。

于是乎玄猨素雌，蜼玃飞鸓，蛭蜩蠼猱，獑胡豰蛫，栖息乎其间。长啸哀鸣，翩幡互经。夭蟜枝格，偃蹇杪颠。隃绝梁，腾殊榛，捷垂条，掉希间，牢落陆离，烂漫远迁。若此者数百千处。娱游往来，宫宿馆舍，庖厨不徙，后宫不移，百官备具。

于是乎背秋涉冬，天子校猎。乘镂象，六玉虬，拖蜺旌，靡云旗，前皮轩，后道游。孙叔奉辔，卫公参乘，扈从横行，出乎四校之中。鼓严簿，纵猎者，河江为阹，泰山为橹，车骑雷起，殷天动地，先后陆离，离散别追。淫淫裔裔，缘陵流泽，云布雨施。生貔豹，搏豺狼，手熊罴，足壄羊，蒙鹖苏，绔白虎，被班文，跨壄马，凌三嵕之危，下碛历之坻。径峻赴险，越壑厉水。椎蜚廉，弄獬豸，格虾蛤，鋋猛氏，羂騕褭，射封豕。箭不苟害，解脰陷脑，弓不虚发，应声而倒。

于是乘舆弭节徘徊，翱翔往来，睨部曲之进退，览将帅之变态。然后侵淫促节，儵夐远去，流离轻禽，蹴履狡兽。轊白鹿，捷狡兔，轶赤电，遗光耀。追怪物，出宇宙，弯蕃弱，满白羽，射游枭，栎蜚遽。择肉而后发，先中而命处，弦矢分，艺殪仆。然后扬节而上浮，凌惊风，历骇猋，乘虚无，与神俱。躏玄鹤，乱昆鸡，遒孔鸾，促鵔鸃，拂翳鸟，捎凤凰，捷鹓鶵，揜焦明。道尽途殚，回车而还。消遥乎襄羊，降集乎北纮，率乎直指，晻乎反乡。蹷石阙，历封峦，过鳷鹊，望露寒，下棠梨，息宜春，西驰宣曲，濯鹢牛首，登龙台，掩细柳。观士大夫之勤略，均猎者之所得获，徒车之所轥轹，步骑之所蹂若，人臣之所蹈籍，与其穷极倦谻，惊惮詟伏，不被创刃而死者，他他籍籍，填坑满谷，掩平弥泽。

于是乎游戏懈怠，置酒乎颢天之台，张乐乎轇輵之宇。撞千石之钟，立万石之虡，建翠华之旗，树灵鼍之鼓，奏陶唐氏之舞，听葛天氏之歌，千人唱，万人和，山陵为之震动，川谷为之荡波。巴渝宋蔡，淮南干遮，文成颠歌，族居递奏，金鼓迭起，铿鎗闛鞈，洞心骇耳。荆吴郑卫之声，韶濩武象之乐，阴淫案衍之音，鄢郢缤纷，激楚结风。俳优侏儒，狄鞮之倡，所以娱耳目乐心意者，丽靡烂漫于前，靡曼美色于后。若夫青琴、宓妃之徒，绝殊离俗，妖冶娴都，靓妆刻饰，便嬛绰约，柔桡嫚嫚，妩媚纤弱。曳独茧之褕绁，眇阎易以恤削，便姗嫳屑，与俗殊服，芬芳沤郁，酷烈淑郁；皓齿粲烂，宜笑的皪；长眉连娟，微睇绵藐，色授魂与，心愉于侧。

于是酒中乐酣，天子芒然而思，似若有亡，曰：‘嗟乎！此大奢侈。朕以览听馀闲，无事弃日，顺天道以杀伐，时休息于此。恐后叶靡丽，遂往而不返，非所以为继嗣创业垂统也。’

于是乎乃解酒罢猎，而命有司曰：‘地可垦辟，悉为农郊，以赡萌隶，隤墙填堑，使山泽之人得至焉。实陂池而勿禁，虚宫馆而勿仞，发仓廪以救贫穷，补不足，恤鳏寡，存孤独，出德号，省刑罚，改制度，易服色，革正朔，与天下为更始。’

于是历吉日以斋戒，袭朝服，乘法驾，建华旗，鸣玉鸾，游于六艺之囿，驰骛乎仁义之涂，览观《春秋》之林，射《狸首》，兼《驺虞》，弋玄鹤，舞干戚，载云䍐，揜群雅，悲《伐檀》，乐乐胥，修容乎礼园，翱翔乎书圃，述《易》道，放怪兽，登明堂，坐清庙，次群臣，奏得失，四海之内，靡不受获。于斯之时，天下大说，乡风而听，随流而化，卉然兴道而迁义，刑错而不用，德隆于三王，而功羡于五帝。若此故猎，乃可喜也。若夫终日驰骋，劳神苦形，罢车马之用，抏士卒之精，费府库之财，而无德厚之恩，务在独乐，不顾众庶，亡国家之政，贪雉兔之获，则仁者不繇也。从此观之，齐楚之事，岂不哀哉！地方不过千里，而囿居九百，是草木不得垦辟，而人无所食也。夫以诸侯之细，而乐万乘之侈，仆恐百姓被其尤也。”

于是二子愀然改容，超若自失，逡巡避席，曰：“鄙人固陋，不知忌讳，乃今见教，谨受命矣。”
水龙吟 其二 前词语伤，因更谱此曲自解
何振岱（清代）

老来消尽朱颜，也应身与诗人称。烟村贳酒，风江垂钓，尽饶佳兴。

思欲云腴，气还秋肃，底输公等。更浮尘扫却，炉薰静对，放清味，闲中领。

换作痴肥未肯。是生来、神清骨冷。怀人坐夜，摊书起早，少眠多醒。

便减腰围，怎教轻减，耽吟心性。倚寒天剩有，梅花满树，认年时影。
谢书
李商隐（唐代）

微意何曾有一毫，空携笔砚奉龙韬。
自蒙半夜传衣后，不羡王祥得佩刀。
太宰乔公送行诗时吐鲁番入寇
李舜臣（明代）

梦寐锡宸衷，台衡属上公。苍生安石在，衮职仲山工。

万壑深沧海，繁星烂碧空。兵戈今老去，逖矣哲人风。
五云观
李之仪（宋代）

五云会中天，众山如朝宗。相臣夙有约，标神期此宫。

傍有洞天接，面直积金峰。常言五百间，斯地将修崇。

废兴果冥符，变化如云龙。缅怀祥符后，天意固莫穷。

一言不可复，此兴犹未终。知国如知葬，尤难邀此翁。
查公山
查元方（宋代）

大道贵知止，昔贤称二疏。
今来我季方，退身兹有余。
潇洒去桎梏，放荡狎樵渔。
疏泉离远窦，凿石构层庐。
溪禽拂窗牖，山花满庭除。
寒藤系舴艋，碧潭澄素舒。
睹兹尘壒外，始见仁智居。
痛哉方散适，溘然归丘墟。
恨不同老彭，其乐永只且。
自古千禄辈，知进不知退。
立事名虽扬，全身理何昧，
茂先赋鹪鹩，体物知显晦。
一旦祸自速，临刑无以对。
李斯恋富贵，下包周身智。
及忆东门犬，已弃咸阳市。
平子著归田，渊明舍彭泽。
后来区区人，谁复挂书册。
我喜从今云，吾宗有逋客。
山号查公山，嵽嵲云汉间。
山下查公塚，溪声长潺潺。
高台好怅望。绝磴堪跻攀。
他年谢簪绂，永此继闲闲。
鹧鸪天 春
长筌子（金朝）

小村隐居乐至闲。兴来吟首鹧鸪天。桃花笑日开红锦，门柳垂丝袅翠烟。扃荜户，扫苔钱。困时禅榻枕书眠。有人问我修何事，梦载华胥月一
先主庙次唐贞元中张俨诗韵
陆游（宋代）

吴蜀本唇齿，悲哉乃连兵。
尽锐下三硖，谁使复两京？
伤蔡处士
护国（唐代）

箧中遗草是琅玕，对此空令洒泪看。三径尚馀行迹在，

数萤犹是映书残。晨光不借泉门晓，暝色唯添陇树寒。

欲问皇天天更远，有才无命说应难。
关山月
阮卓（南北朝）

关山陵汉开，霜月正徘徊。映林如璧碎，侵塞似轮摧。

楚师随晦尽，胡兵逐暖来。寒笳将夜鹊，相乱晚声哀。
舟中宴集梁奎台黎爱玉梁念五梁湖侣苏慕居苏元启诸丈赋赠二律 其一
张嗣纲（明代）

星聚萍逢亦大奇，论文樽酒漫相期。几年未解渔家乐，此日同相梓里卮。

沙鸟拂筵忘上下，江豚吹浪影参差。莫言乡井风烟异，且喜尊前细鲙肥。
潮阳东山
郑玠（宋代）

暮天凉雨急霏霏，十二巫峰高复低。
醉魂不爱风飘断，只恐行云自湿衣。
赠徐特俊任吉了巡简
徐贯（明代）

我从闽中来，子向闽中去。客里送客行，茫然动情绪。

关河䧹影寒，野店鸡声曙。莆阳文献地，风尘杳无处。

到日春正和，榕阴满庭树。
赠任处士
吴惟信（宋代）

故园不恋恋西湖，赁得民居作隐居。开口不离仁义字，闭门惟隐圣贤书。

老无子息偏怜鹤，闲有工夫尽钓鱼。酒熟自斟诗自和，功名一念已消除。
遣兴
李吕（宋代）

丈夫各自有立志，或出或处非一途。
主父直须食五鼎，渊明元只爱吾庐。
佚居自大同蛙井，巧进贪前乃盗窬。
顾我蹉跎未忘学，肯将身世较盈虚。
颂古一百首
释智愚（宋代）

百年犹恐没人知，名字仍交厅胁题。
入水入泥难放牧，仰山只得半边骑。
圜悟和尚赞三首
释宗杲（宋代）

道大德备之词，先师之真。
此处无金二两，俗人酤酒三升。
超佛越祖之谈，赞师之禅。
削圆方竹杖，鞔却此茸毡。
无可谕，无可说，
正是守著击驴橛。那堪更言七坐道场三奉诏旨，
大似郑州出曹门，且喜没交涉。
降此之外，毕竟如何。
江南两浙，春寒秋热。
寄语诸方，不要饶舌。
题陈氏镜湖
陈元晋（宋代）

水上观心即是禅，此心如镜察天渊。
一尘不著风婆静，俯水何惭镜里天。
即事一首
刘克庄（宋代）

过了田光盛壮时，年今望八复奚为。
薄浇磊磈嫌红酒，懒读聱牙喜白诗。
释子书求名卵塔，社人卜请记丛祠。
吾文谁道难施用，后有中郎赏断碑。
题湖上月林
喻良能（宋代）

月林风物最湖山，十里烟绡映雾鬟。
欲识丹青难貌处，渚鸥汀鹭有无间。
宫词
宋白（宋代）

绣额珠帘窣地重，微风吹动牡丹枝。
金笼鹦鹉耽春睡，忘却新教御制诗。
张明府惠伞
庄昶（明代）

皇天迓不雨，青盖领初阴。畎浍枯遮看，岩泉脉引寻。

此时须大厦，何处不流金。一卷蓑衣薄，云生枫树林。
题沈廷美尚宝所藏四烈妇图 其二 楚妃投水
程敏政（明代）

渐台无宫凭水锁，水长台危绝行舸。君王急遣诏使来，有召无符计成左。

台上美人甘自沉，盘游可悟君王心。不知台下桃花涨，何似汨罗江水深。
郊庙歌辞。周郊祀乐章。禋顺乐
佚名（唐代）

黄彝将献，特牲预迎。既修昭事，潜达明诚。
自闵
陆游（宋代）

破帽羸骖厌垢氛，挂冠归伴故溪云。
年光疾病占强半，日景睡眠居七分。
庐冢萧条频霣涕，交朋零落久离群。
残年岂复行孤学，自闵犹尊昔所闻。
忆旧寄金陵凭寿之
宋无（元代）

忆昔江东日，离居吒孟娄。
儒家见君好，谈度偶情亲。
南斗文昌见，西山爽气新。
骊珠惊俗眼，琼树倚芳晨。
大雅今重视，奇才岂易伦。
珊瑚生海网，汗血出天津。
句满脂林卖，名斋雁塔人。
傅经心人圣，用笔意凝神。
射策应先手，藏环定后身。
巨流思待齐，吾道诎出伸。
落魂伤迟迟，依樽笑隐伦。
三年为倦翼，万里作穷鳞。
伏枕思霜橘，归溪兹紫莆。
鸿稀石城信，鱼隔太湖汪。
故宅间多草，空船独采菽。
夜吟酬蟋蟀，暮景叹麒麟。
老恐襟期断，悲怀辙趾陈。
旧峰还似洛，淮水想独秦。
胜地登临数，殊乡梦寐频。
潮吞李白月，花动谢安春。
有兴须相宽，无聊漫自呻。
休疑交契阔，尚觉胆轮力。
远物那堪赠，佳音欲细询。
劳歌因奉寄，题罢更沾巾。
寄杨廷秀待制
周必大（宋代）

共作槐忙五十春，交情非复白头新。
却思此地初倾盖，旧事重论有几人。
答张令卷
梅尧臣（宋代）

尝闻甥似舅，似舅诗尤少。
古意得河源，新声变春鸟。
读之不敢倦，十未能一晓。
颠倒文字间，使吾心扰扰。
华亭百咏·八角井
许尚（宋代）

浚极疑无底，丰棱定有因。
沈沈中夜月，照影属何人。
爱月夜眠迟 本意
顾太清（清代）

树影朦胧，望小蟾乍涌，人立桐阴。草根虫语，沾衣露下，双双睡阴胎禽。

芭蕉掩却红灯，天街夜色深沈。又谁家、一声声，不住敲动寒砧。

当此月满风微，把冰丝再鼓，谱入瑶琴。井栏杆外，闪闪不定，萤火几点难寻。

清辉暗转花稍，良宵一刻千金。想嫦娥、也如我，爱月不顾更深。
颂古三十八首 其五
释慧方（宋代）

不是风幡不是心，从来只为少知音。举头万里长空外，唯见白云流水深。
病中答刘书记见赠
李山甫（唐代）

病来双树下，云脚上禅袍。频有琼瑶赠，空瞻雪月高。

已知捐俗态，时许话风骚。衰疾未能起，相思徒自劳。
句
李承之（唐代）

珠鞍昔御恩犹在，玉辇亲扶事已非。
登虎丘西庵
韩淲（宋代）

来访西庵三畏堂，山林草树只青苍。剑池不洗行人恨，石上春风白日长。
次韵愚士兄壁间留题之作（初闻留大宁，后却
刘绩（明代）

常共鹪鹩守一枝，忽随搏击过天池。
当君仗剑西游日，是我登楼北望时。
华岳天青云叶断，葱河风黑雪花垂。
白身万里参戎幕，马上题诗最忆谁。
同雷伯石朱廉水宏善寺观海棠
胡世安（清代）

精蓝丛灌隐南村，双树还堪止世尊。地僻且能辞俗驾，春深犹有未醒魂。

攒红玉界铢衣缬，浮白云窠醉颊浑。谁是前身拈笑侣，乱香飘缀不留痕。
用与可韵为湖亭杂兴十首 其二
吕陶（宋代）

簿领绝无留事，亲朋少有来书。度日此中閒坐，自惭也是官居。
寄熙本明
倪瓒（元代）

白首遥知得道余，不闻诗思近何如。
高斋夜雪同谁话，古木寒山独自居。
梦里只寻行去路，愁时聊读寄来书。
夕阳溪上多飞鸟，若个能看影是虚。
应天长（断桥残雪）
张矩（宋代）

甃澌冱晓，篙水涨漪，孤山渐卷云簇。又见岸容舒腊，菱花照新沐。横斜树，香未北。倩点缀、数梢疏玉。断肠处，日影轻消，休怨霜竹。

帘上涌金楼，酒滟酥融，金缕试春曲，最好半残鳷鹊，登临快心目。瑶台梦，春未足。更看取、洒窗填屋。灞桥外，柳下吟鞭，归趁游烛。
白发叹
五迈（宋代）

日月转四时，团团辗清昊。
人生一世间，轻尘棲弱草。
寒暑不相一，容鬓岂常好。
嗟予涉世纷，闻道苦不早。
尘劳纵掀簸，冉冉风中葆。
行年将四士，素标已插脑。
星星缠数茎，烂熳色胜缟，
耘镊虽暂无，安能遏衰槁。
黄精何要铒，已白恐难扫。
幸有琴心文，真诀堪却老。
华池溉隐芝，青青可常保。
斯理不吾欺，从今勤探讨。
要当验他时，难为常人道。
尤物
陈曾寿（清代）

诗中尤物成双绝，惟有冬郎及玉溪。癖爱神交相感应，故应往往亦凄凄。
雪庭
释了惠（宋代）

玉砌晓光寒，家风个样生。
须知平白处，著脚是深坑。
雨后立秋独由寒溪循路听泉至西山寺即事呈开公 其四
叶封（清代）

摊书临断壑，倚槛近斜曛。为爱鸣寒玉，还因诵碧云。

松涛兼淅沥，花梵更缤纷。输尔闲朝暮，经行坐卧闻。
成都运司西园亭诗·海棠轩
许将（宋代）

海棠冠蜀花，此轩花尤冠。
红云簇蕊细，渌水照叶嫩。
倚妆宫粉聚，叠绮霞光散。
雨泪点春风，应怀上林怨。
寿孝廉凌耀南祖八十一
邓云霄（明代）

九成台畔水沦涟，南去遥通隐士川。山鸟不忘仪凤日，石泉如士解愠弦。

烟霞别敞壶中境，花月争迎酒里仙。岂独钓璜称国宝，龙孙久已应奎躔。
送俞立庵应湘府聘
谢晋（明代）

鹤书远聘到岩阿，拜手幡然出薜萝。天接孤帆秋水阔，门开五柳夕阳多。

吴云渐杳乡边树，湘雨微生渚外波。此去贤王应待久，安车行旆莫蹉跎。
大涤洞留题
张镃（宋代）

我生百无能，唯工说山水。
洞宵天一柱，真仙昔居止。
苍崖入九锁，修涧清彻底。
层林仰首看，冷雾随起步。
饶君俗到骨，至此换却髓。
一亭巧当门，乃是压涧尾。
便教宝玉做，思之未为侈。
道人喜客来，先引玩清泚。
源头放泉出，猛喷深壑里。
顷刻百万丈，宁论尺与咫。
冰涛卷雷鼓，滂湃力未已。
天然句满眼，润色谢东里。
拟议及思惟，望风当披靡。
回观翠蛟语，舞字最不死。
两诗故自妙，似觉泉在凡。
正须吾三人，作意共整理。
要令石点头，滔滔那解此。
刲股歌为戴氏子赋
郭钰（元代）

昔人徇恩自刲股，儒生靳靳不相许。君今刲股母疾瘳，一寸丹心吾所取。

母年老大呻吟苦，恨满西山日将暮。斸苓粉参竟无补，此事曾闻耆旧语。

挥刀剜肉号苍天，百灵昭昭瞰庭户。血流及屦不自知，何暇更要乡里誉。

明朝问膳俱复初，不用诸孙扶健步。匹夫精诚动天地，六月飞霜有其故。

雪消脩竹笋穿林，日射锦桃花满树。春风转暖春昼长，满壶美酒斑衣舞。
殿前欢·次酸斋韵
张可久（元代）

钓鱼台，十年不上野鸥猜。白云来往青山在，对酒开怀。欠伊周济世才，犯刘阮贪杯戒，还李杜吟诗债。酸斋笑我，我笑酸斋。
晚归来，西湖山上野猿哀。二十年多少风流怪，花落花开。望云霄拜将台。袖星斗安邦策，破烟月迷魂寨。酸斋笑我，我笑酸斋。
偈颂十首
释昙密（宋代）

即心即佛，非心非绅。
不是心，不是佛，
不是物，半夜虚空揣出骨。
十分描摸画难成，试问诸人是何物。
阿呵呵，咄咄咄。
拶倒门前大案山，搏风放出辽天鹘。
代简呈通理察院
徐积（宋代）

去年过时花未红，今年过时春未融。春未融时得子来，吟翁面上生春风。

吟翁近来成白颔，种种头毛无一半。唯有胸中气未衰，更得公来激吾懦。
夏日漫兴
曹彦约（宋代）

广厦仍炎热，疏慵疾病中。
赋诗当夏日，鼓悼近南风。
自觉尘氛少，依然乐事同。
夜来凭眺处。明月隐墙东。
晨炊玉田闻莺观鹭二首
杨万里（宋代）

晓寒顾影惜金衣，著意听时不肯啼。
飞入柳阴多去处，数声只许落花知。
玉虹泉
何锡汝（宋代）

百尺云岩佛阁前，晚钟疏叶思悠然。
岸边酌酒和清露，石上题悠染翠烟。
半岭泉鸣通古涧，数峰秋尽隔寒川。
西风似欲吹人起，去逐骑鲸汗漫仙。
早朝行宫奉呈诸同舍
刘才邵（宋代）

龙山西转浙江横，宝势岧峣切太清。照海晓光来阙角，穿花宫太带潮声。

风生剑佩班初上，雾歇旌旗色更明。共说中兴似光武，南都赋合继东京。
云安公主下降奉诏作催妆诗
陆畅（唐代）

云安公主贵，出嫁五侯家。天母亲调粉，日兄怜赐花。

催铺百子帐，待障七香车。借问妆成未，东方欲晓霞。
钱湖州以箬下酒李苏州以…酒相次寄到无因同饮聊咏所怀
白居易（唐代）

劳将箬下忘忧物，寄与江城爱酒翁。铛脚三州何处会，

瓮头一醆几时同。倾如竹叶盈樽绿，饮作桃花上面红。

莫怪殷勤醉相忆，曾陪西省与南宫。
次张学录韵十首
陈造（宋代）

俗习有南北，交情无故新。
得子班荆地，朴鲁俱淮人。
刘知监端午前一日以诗送甜苦笋末章有谢绝香蒲与酒壶之句以五绝句送酒 其四
许及之（宋代）

一沐未还旬日谒，片言敢折累年囚。杜门莫羡过僧夏，多雨方愁损麦秋。
过横塘古渡
冯咏茜（清代）

胜游端拟续流觞，杏子花开日渐长。买得蜻蜓小如叶，半晴天气过横塘。
莼菜 其三
徐桂（明代）

平湖倒影南山绿，中𣾀三潭灵怪潜。荡桨忽惊云雾气，骊龙颔下割龙髯。
题秋山小景
李明中（元代）

家在夕阳三峡口，人行秋雨两岩间。不知何处堪图画，移得柴门到楚山。
钓鱼
崔道融（唐代）

闲钓江鱼不钓名，瓦瓯斟酒暮山青。

醉头倒向芦花里，却笑无端犯客星。
次韵张守王勉夫二首
陈造（宋代）

世味平时虫臂轻，独留意气与君倾。
向来缱绻资磨玷，拟话分携已怆情。
盛际功名方策足，他年车笠肯渝盟。
汉廷取重张廷尉，可待区区结袜生。
没字碑
高孝本（清代）

山巅树石表，雷雨终不欹。扪读了无字，传是秦皇碑。

东封铭功伐，曷诏丞相斯。或云藏金策，石函外覆之。

亭亭霄汉间，观者徒然疑。祖龙昔多诈，兹意谅可知。

六籍既已燔，焉用文辞为？将以愚黔首，徒令万古嗤。
清暑殿
杨备（宋代）

窣地帘光挂水精，玉钩斜处月初生。龙皮席上鹅毛扇，何必风来暑自清。
宴吕敬夫水阁
郭翼（元代）

暮春三月之佳日，画里看花小阁杯。一双皓鹤巡池走，百叶绯阁映绶开。

卷幔不知云乱入，题诗应怪雨相催。武陵何处能忘世，莫遣閒人取次来。
草堂诗 其一
喻汝砺（宋代）

灿灿诗翁锦里西，只缘诗好遂穷栖。竹铺冷色云连寺，柳漾晴穷鸟过溪。

凝怨不禁关树暗，驻情应恨蜀山低。离人苦怕春归尽，可忍红英半著泥。
题许灵长快雪亭
徐熥（明代）

亭倚吴山麓，春晴雪未乾。色分江影白，光入石门寒。

洞古藏犹湿，墙阴销欲残。应怜高卧者，日日映书看。
朱碧山银凿落歌
钱梦铃（清代）

玉鱼金碗埋山阿，龙泉宝鼎沈长河。连环斫断唾壶缺，古物人世旋消磨。

咄哉兹樽不堕劫，屹如硕果悬高柯。溯源造自至正岁，遥遥五百年中过。

当时渭塘碧山老，神技起绝工研摩。铸金不用人煅炼，既追复琢还加磋。

磋丫倩作卧龙象，霜鳞银甲横沧波。首尾起伏得形势，枝节轇轕蟠青螺。

脊背箕踞寻源使，飘然髯鬓纷婆娑。彭亨大腹洞无物，容得醪醴三升多。

五言短句六字赞，钩勒一一精无讹。雅制曾落名士手，当筵釂罢欢颜酡。

江村学士题品贵，黄金倍价难搜罗。竹垞秋锦尤宝爱，淋漓醉墨银槎歌。

当湖槜李不复作，纵有神品谁摩挲。吾生何幸与赏识，惊叹无已吟还哦。

何当金龟换美酒，一醉千日回天和。乘风荡漾碧海去，直抵西极寻义娥。
梦归
元好问（金朝）

虚庭霜夜寒，落叶风自扫。恍如南窗月，坐失西山道。

长安佳丽南，游子自枯槁。人生家居乐，学稼苦不早。

衡门眼中见，归意满秋草。夜长梦已尽，愁绝令人老。
平水道中
陆游（宋代）

处处陂水满，家家巢燕忙。
叶舒桑渐闇，穗重麦初昂。
高下山花发，青红粉饵香。
亦知时节好，老大自悲伤。
金刚随机无尽颂 其七 妙行无住分第四
释印肃（宋代）

只闻风击响，圆通销妄想。旋汝倒闻机，直下分斤两。
和副枢吴谏议寄题广化寺东轩
文彦博（宋代）

净居高出四禅天，更对伊嵩辟广轩。塔耸千花依鹫岭，舟浮一叶上龙门。

云藏古木当危槛，风递疏钟过远村。我有草堂南涧口，一回西望一销魂。
寒梅
李龙高（宋代）

绵衣早觉污陈子，冬服何能薄顾郎。不是生平誇强项，众芳无奈怯风霜。
【双调】大德歌(六首)
关汉卿（元代）

一
粉墙低，景凄凄，正是那西厢月上时。会得琴中意，我是个香闺里钟子期。好教人暗想张君瑞，敢则是爱月夜眠迟。
二
绿杨堤，画船儿，正撞着一帆风赶上水。冯魁吃的醺醺醉，怎想着金山寺壁上诗。醒来不见多姝丽，冷清清空载月明归。
三
郑元和，受寂寞，道是你无钱怎奈何？哥哥家缘破，谁着你摇铜铃唱挽歌。因打亚仙门前过，恰便是司马泪痕多。
四
谢家村，赏芳春，疑怪他桃花冷笑人。着谁传芳信，强题诗也断魂。花阴下等待无人问，则听得黄犬吠柴门。
五
雪粉华，舞梨花，再不见烟村四五家。密洒堪图画，看疏林噪晚鸦。黄芦掩映清江下，斜缆着钓鱼舟差。
六
吹一个，弹一个，唱新行大德歌。快活休张罗，想人生能几何？十分淡薄随缘过，得磨陀处且磨陀。
归舍
钱淑生（清代）

柴门故依然，老槐覆溪水。乱石砌作堤，苔藓成纹理。

经年不归来，归觉心可喜。入门见閒花，枝叶相依倚。

翩翩梁上燕，呢喃初引子。好景在故园，非关自夸美。

怡怡菽水欢，敬慎将杖履。
蓦山溪
方千里（宋代）

园林晴昼，花上黄峰尾。莺语怯游人，又还傍、绿杨深避。曲池斜径，草色碧于蓝，栏倦倚。帘半起。魂断斜阳里。

江南春尽，渺渺平桥水。身在一天涯，问此恨、何时是已。飞帆轻桨，催送莫愁来，歌舞地。尊酒底。不羡东邻美。
林居秋兴
张宁（明代）

凉风起天末，新凉入丘墟。晏坐当前楹，陶然读吾书。

俯视庭草当，仰看浮云舒。山气日夕佳，灌木阴以敷。

轩冕岂不贵，而乐自有馀。愿子保令终，因之相与娱。
杂曲歌辞。回波乐
李景伯（唐代）

回波尔时酒卮，微臣职在箴规。

侍宴既过三爵，喧哗窃恐非仪。
病鹤
雍陶（唐代）

忆得当时病未遭，身为仙驭雪为毛。

今来沙上飞无力，羞见樯乌立处高。
母氏诞生之日得家书喜不自胜形于鄙句
邹浩（宋代）

萱草留春瑞气长，二年吴越杳相望。炉烟正起依南极，乡信俄来自北堂。

委曲备闻逾获宝，欢欣遥想盛称觞。人心天意端如此，行矣归宁慰寿康。
读易处，为俞文辅赋
张昱（元代）

易经四圣人之事，洁静精微惟此书。夫子五十以学易，尔今读易年何如？

易之为书广大而悉备，不以一言一事拘。君子观象玩辞处，近取诸身而论诸。

按文责义而有得，斯乃万方之一隅。履德之基，谦德之柄，复德之本，恒德之固，损德之修，益德之裕，困德之辨，井德之地，巽德之制，于此九卦能体验，可无大过为德符。

读易于斯而自勉，仰观俯察非吾徒。羲文周孔虽既没，天人其不在兹乎？
渡杨子江遇颠风和霍希文韵三首
袁说友（宋代）

朝暾下接水光明，风激涛头浪卷层。
衮衮舟帆来复往，江心笑杀几閒僧。
题东台寺
赵蕃（宋代）

日日东台寺，今朝一苇杭。
不关公事了，政以病躯妨。
大士迁居梦，寒炉得圣香。
世人空自异，吾道本何方。
偈颂八十七首
释慧开（宋代）

掀翻大地，打破虚空。
口吞佛祖，闪蔑宗风。
莫笑黄龙无伎俩，熨斗煎茶铫不同。
六么令（壬寅四月，扶病外邑催租，寄内）
杨泽民（宋代）

道骨仙风，本自无寒燠。谁教勉从人事，风雨充梳沐。酒病从来从作，汤药宜谙熟。五穷难逐。折腰升斗，辜负当年旧松菊。

今岁重更甲子，已是难题目。那更频陪俎宴，几度山颓玉。扶病奔驰外邑，宛转溪山曲。蛛丝应卜。音书频寄，止酒加餐不须嘱。
水口行舟
朱熹（宋代）

郁郁层恋隔岸青，青山绿水去无声。
烟波一棹知何许，鶗鴂两山相对鸣。
雪霏即句
宋湘（清代）

夜半嘈嘈风四鸣，晓寒殊重夜寒轻。何人看雪句先得，到我开寒天始晴。

山影压城无远近，月光照海此分明。闲居自喜稀来往，小扫槐根买酒行。
句
薛绍彭（宋代）

微波拂凉吹，澹烟生远树。
夜兴
邓深（宋代）

官舍浑如僧舍幽，炉香静坐兴悠悠。
一窗灯火鸣蛩夜，千里湖山落雁秋。
只恐有诗成笔下，自馀无事到心头。
何妨信手翻书卷，不限更深困即休。
城中小筑新成夏月馀凉堪贾虽仅容膝亦颇远俗漫裁十律以畅幽襟 其十
邓云霄（明代）

仙人自说好楼居，翻得新声奏步虚。玉札已传三足鸟，罡风遥步五云车。

也知紫府曾通籍，谁道黄庭是秘书？拍手人间笑蜗角，蕊珠宫阙忆吾庐。
次韵和钱塘诸公赏梅十绝 其二
邹浩（宋代）

琼英潜解叩灵台，一见先令双眼开。欲识情缘未忘处，不辞珠履步苍苔。
悼鹤为杨彦礼赋
连文凤（宋代）

忽随尘土化，不复此翩跹。
遗迹今犹在，主人时自邻。
晚风琴操外，残月石床边。
几夜梦中见，梦中疑是仙。
智海入罗浮送以四偈 其二
陈子壮（明代）

鲍葛丹炉他自封，法云长引入山钟。閒将一滴曹溪水，飘落罗浮四百峰。
句
钱惟演（宋代）

宿舍孤烟起，行衣梦雨凉。